CELEX: 52012PC0430
Language: lv
Date: 2012-08-02
Title: Priekšlikums PADOMES LĒMUMS, ar kuru paredz ES nostāju par starptautisko telesakaru noteikumu pārskatīšanu, kas paužama Pasaules konferencē par starptautiskajiem telesakariem vai tās sagatavošanas posmos

|
			
		
		
		52012PC0430
		
			Priekšlikums PADOMES LĒMUMS, ar kuru paredz ES nostāju par starptautisko telesakaru noteikumu pārskatīšanu, kas paužama Pasaules konferencē par starptautiskajiem telesakariem vai tās sagatavošanas posmos /* COM/2012/0430 final - 2012/0207 (NLE) */
			
				
		
		
			
			   	PASKAIDROJUMA RAKSTS
1.           PRIEKŠLIKUMA KONTEKSTS
Starptautiskā telesakaru savienība (ITU)
ir specializēta Apvienoto Nāciju Organizācijas
aģentūra, kuras mērķis ir veicināt „starptautisku
sadarbību starp tautām un ekonomisko un sociālo
attīstību, izmantojot efektīvus telesakaru pakalpojumus”. 27
Eiropas Savienības (ES) dalībvalstis ir ITU balsstiesīgas
locekles, un Eiropas Komisija ir nozares pārstāve bez
balsstiesībām. 
2010. gada ITU pilnvaroto
pārstāvju diskusijās tika nolemts organizēt Pasaules
konferenci par starptautiskajiem telesakariem (PKST) Dubajā no
2012. gada 3. līdz 14. decembrim ar mērķi
pārskatīt starptautisko telesakaru noteikumus (STN). STN nosaka
vispārējos principus starptautisko telesakaru nodrošināšanai un
darbībai, un tie ir pasaules mēroga līgums, ko
parakstījušas 178 valstis. 
Lai gan STN skar jautājumus, kas
saistīti ar starptautisko (pretēji iekšzemes) telesakaru
pakalpojumiem, STN satur aspektus, kas tieši saistīti ar jautājumiem,
uz kuriem attiecas ES acquis, jo īpaši tiesiskais regulējums
par elektroniskajiem sakariem. Tāpēc ES jānodrošina, lai
jebkuras ierosinātās izmaiņas STN, par kurām notiek
vienošanās Dubajā, nebūtu pretrunā ar piemērojamiem ES
tiesību aktiem vai neierobežotu ES attiecībā uz ES acquis
turpmāko izstrādi.
Tāpēc Komisija iesaka Padomei
pieņemt šeit pievienoto lēmumu, lai ļautu ES risināt
sarunas par STN pārskatīšanu Dubajā. Juridiskais pamats
ierosinātajam Padomes lēmumam ir
LESD
218. panta 9. punkts attiecībā uz ierosināto
nolīgumu ar trešām valstīm un
LESD 114. pants attiecībā uz
saistītiem juridiskiem pasākumiem, kas jau ir pieņemti
attiecībā uz elektroniskajiem sakariem un kurus var ietekmēt šis
nolīgums ar trešām valstīm.
2.           diskusiju būtība un joma
Kā minēts iepriekš, STN paredz
vispārējus principus starptautisko telesakaru nodrošināšanai un
darbībai. Tie ietver īpašus noteikumus saistībā
ar šādiem jautājumiem: 
3. pants.           Starptautiskais
tīkls
4. pants.           Starptautisko
telesakaru pakalpojumi
5. pants.           Dzīvības
aizsardzība un telesakaru prioritāte       
6. pants.           Maksas
iekasēšana un uzskaite
7. pants.           Pakalpojumu
pārtraukšana
8. pants.           Informācijas
izplatīšana
9. pants.           Īpašie
režīmi
10. pants.         Nobeiguma noteikumi
1. pielikums.     Vispārīgi
noteikumi attiecībā uz uzskaiti
2. pielikums.     Papildu noteikumi
attiecībā uz jūras telesakariem
3. pielikums.     Pakalpojumu telesakari
un privileģētie telesakari
Sarunu laikā var ierosināt
grozījumus, kas paplašina pašreizējo STN darbības jomu vai nu no
tehnoloģiskās, juridiskās, vai tirgus perspektīvas. 
ITU ir izveidojusi
padomes darba grupu, lai pārskatītu STN, un vienlaikus pašlaik
norisinās reģionālās apspriedes. ES būtiskais
reģionālais forums ir Eiropas pasta un telekomunikāciju
pārvalžu konference (CEPT), kurā piedalās 48
valstis, tostarp visas ES dalībvalstis. Eiropas
Komisija CEPT piedalās padomdevēja statusā ar
tiesībām izteikties, bet bez balsstiesībām.

Padomes darba grupas
noslēguma sanāksmes pirms Dubajas konferences notika Ženēvā
no 2012. gada 20. līdz 22. jūnijam.
CEPT turpinās iesaistīties sagatavošanas
sanāksmēs 2012. gada septembrī un novembrī. 
3.           ES nostājas sagatavošana
ES dalībvalstis ir aktīvi
piedalījušās ITU padomes darba grupā un CEPT
diskusijās par STN. Vairākus Eiropas kopējo nostāju
projektus, ko CEPT ir izskatījusi, piemēram, iesniegšanai
PKST, ir sagatavojušas ES dalībvalstis. Eiropas Komisija ir arī
aktīvi iesaistījusies abos forumos, neraugoties uz tās
līdzdalības ierobežojumiem, kas izriet no tās
pašreizējā statusa. 
2012/0207 (NLE)
Priekšlikums
PADOMES LĒMUMS,
ar kuru paredz ES nostāju par 
starptautisko telesakaru noteikumu pārskatīšanu, kas paužama 
Pasaules konferencē par starptautiskajiem telesakariem vai tās
sagatavošanas posmos

EIROPAS SAVIENĪBAS PADOME,
ņemot vērā Līgumu par
Eiropas Savienības darbību un jo īpaši tā 114. pantu
un 218. panta 9. punktu, 
tā kā:
(1)       Starptautisko telesakaru
noteikumi (STN) tika pieņemti Pasaules administratīvajā
konferencē par telegrāfa un telefona sakariem Melburnā 1988.
gadā un kopš tā laika nav pārskatīti.
(2)       27 Eiropas Savienības
dalībvalstis ir parakstījušas šos STN.
(3)       Starptautisko telesakaru
savienība (ITU) ir ierosinājusi organizēt no
2012. gada 3. līdz 14. decembrim sanāksmi Dubajā ar
nosaukumu „Pasaules konference par starptautiskajiem telesakariem” (PKST), lai
vienotos par jaunu šo STN tekstu.
(4)       Eiropas Savienība ir
pieņēmusi tiesību aktus, kas paredz noteikumus telesakaru
jomā, jo īpaši šādus: 
a) Eiropas Parlamenta un Padomes 2009. gada 25. novembra
Direktīva 2009/140/EK, ar ko izdara grozījumus
Direktīvā 2002/21/EK par kopējiem reglamentējošiem noteikumiem
attiecībā uz elektronisko komunikāciju tīkliem un
pakalpojumiem, Direktīvā 2002/19/EK par piekļuvi
elektronisko komunikāciju tīkliem un ar tiem saistītām
iekārtām un to savstarpēju savienojumu un
Direktīvā 2002/20/EK par elektronisko komunikāciju
tīklu un pakalpojumu atļaušanu;
b) Eiropas Parlamenta un Padomes 2009. gada 25. novembra
Direktīva 2009/136/EK, ar ko groza Direktīvu 2002/22/EK par
universālo pakalpojumu un lietotāju tiesībām
attiecībā uz elektronisko sakaru tīkliem un pakalpojumiem,
Direktīvu 2002/58/EK par personas datu apstrādi un privātās
dzīves aizsardzību elektronisko komunikāciju nozarē un
Regulu (EK) Nr. 2006/2004 par sadarbību starp valstu iestādēm,
kas atbildīgas par tiesību aktu īstenošanu patērētāju
tiesību aizsardzības jomā;
c) 2002. gada 16. septembra Direktīva 2002/77/EK par
konkurenci elektronisko komunikāciju tīklu un pakalpojumu tirgū.
(5)       Vairāki priekšlikumi,
kas līdz šim iesniegti par izmaiņām STN, ir saistīti ar
starptautisko telesakaru aspektiem, kuri skaidri attiecas uz ES acquis
un Savienības politikas darbības jomu, tostarp attiecībām
starp regulatīvajām iestādēm un neatkarīgiem
uzņēmējiem, viesabonēšanu un personas datu
aizsardzību. STN ir līgumslēdzējām pusēm saistoši
(ja vien līgumslēdzēja puse oficiāli nepaziņo savu
iebildumu pret grozījumu), tāpēc Eiropas Savienībai ir
jāparedz nostāja attiecībā uz šiem STN ierosināto
grozījumu aspektiem, un tai būs juridisks spēks. 
(6)       Eiropas Savienības
nostājai PKST jānodrošina, lai visas izmaiņas STN būtu
saderīgas ar acquis.
(7)       Eiropas Komisija informēs
ITU par Eiropas Savienības un tās dalībvalstu
attiecīgo kompetenci attiecībā uz šiem jautājumiem.
(8)       Ir notikušas sanāksmes
saistībā ar Eiropas pasta un telekomunikāciju pārvalžu
konferenci (CEPT),
lai sagatavotu Eiropas kopējās nostājas attiecībā uz
STN pārskatīšanu,
IR PIEŅĒMUSI ŠĀDU
LĒMUMU. 
1. pants
Eiropas Savienības nostāja Pasaules
konferencē par starptautiskajiem telesakariem (PKST) no 2012. gada 3.
līdz 14. decembrim attiecībā uz jautājumiem, kas ir
tās kompetencē, ir nodrošināt, lai visas izmaiņas
starptautisko telesakaru noteikumos būtu saderīgas ar ES acquis
un sekmētu Savienības mērķu sasniegšanu. 
Eiropas Komisija pauž Eiropas Savienības
1. pielikumā izklāstīto nostāju par šādiem
jautājumiem.
2. pants
Par citiem jautājumiem, kas tiks apspriesti
PKST, dalībvalstu mērķis būs izveidot kopēju
nostāju.
Briselē,
                                                                       Padomes
vārdā—
                                                                       priekšsēdētājs
Pielikums
1. Eiropas Savienības
pamatmērķis attiecībā uz PKST ir nodrošināt, lai
jebkuri grozījumi starptautisko telesakaru noteikumos (STN) veicinātu
informācijas sabiedrības attīstību visu
iedzīvotāju un telesakaru lietotāju labā visā
pasaulē un jo īpaši Eiropas Savienības lietotāju labā
un atbilstu Savienības acquis un politikai.
2. Eiropas Savienība sanāksmē
Dubajā no 2012. gada 3. līdz 14. decembrim un ar to
saistītās sagatavošanas sanāksmēs ieņem šādu
nostāju par PKST lēmumu priekšlikumiem: 
a)
neatbalsta priekšlikumus, kas ir pretrunā ES acquis vai ar kuriem
ievieš plašākus pienākumus uzņēmējiem nekā tie,
kas jau ir paredzēti saskaņā ar ES acquis;
b) atbalsta priekšlikumus, kuros ievērota ITU
dalībvalstu suverenitāte, un jo īpaši atzīst tās
jomas, kas ir valsts kompetencē, piemēram, kibernoziedzība,
saturs, valsts drošība un aizsardzība;
c)
atbalsta priekšlikumus, kuru mērķis ir nodrošināt, lai
pārskatītie STN saglabātu augstu līmeni,
stratēģiskumu un neitralitāti tehnoloģiju ziņā,
un iebilst pret priekšlikumiem padarīt ITU ieteikumus saistošus ITU
dalībvalstīm un izpildaģentūrām;
d)
atbalsta visus priekšlikumus saglabāt pašreizējo STN darbības
jomu un pašreizējās ITU pilnvaras, iebilst pret visiem
priekšlikumiem paplašināt darbības jomu, iekļaujot tādas
jomas kā, piemēram, internetā balstītas datplūsmas
maršrutēšana un ar saturu saistīti jautājumi;
e)
atbalsta priekšlikumus ievērot cilvēktiesības attiecībā
uz starptautiskajiem telesakariem, atbalsta priekšlikumus ievērot
privātās dzīves neaizskaramību un personas datu
aizsardzību saistībā ar personas datiem un sakariem
(ievērojot iepriekš izklāstīto 2. punkta
a) apakšpunktu); 
f)
atbalsta pasākumus, lai veicinātu starptautisko sadarbību
attiecībā uz tādu tīklu drošību, kurus izmanto
starptautiskajā telesakaru datplūsmā;
g)
atbalsta konkurenci veicinošus pasākumus, kas paredzēti zemāku
cenu panākšanai starptautiskajai telesakaru datplūsmai un
lielākai pārredzamībai attiecībā uz cenām,
pamatojoties uz komerciālām sarunām brīvā un
godīgā tirgū;
h)
neatbalsta priekšlikumus ITU ietvaros izveidot mehānismus, lai
izšķirtu strīdus starp uzņēmējiem, jo šādi
mehānismi nav nepieciešami;
i)
atbalsta priekšlikumus, kas nodrošina, lai maksa par jūras sakariem tiktu
iekasēta ekonomiski efektīvā veidā.
Lai padarītu iepriekš
izklāstīto 2. punkta a) apakšpunktu nepārprotamu,
būtu nepārprotami jāizvirza nosacījums, ka ES piekrīt
galīgajam iznākumam, ja tā iesniedz šādu oficiālu
paziņojumu citiem dalībniekiem attiecībā uz ES
reglamentējošo noteikumu piemērojamību:
„Parakstot Pasaules konferences par
starptautiskajiem telesakariem (Dubaja, 2012. gads) nobeiguma aktus,
Eiropas Savienības dalībvalstu delegācijas deklarē, ka
šīs valstis piemēros starptautisko telesakaru noteikumus
atbilstīgi to pienākumiem saskaņā ar Līgumu par
Eiropas Savienību.”